**BENDRADARBIAVIMO SUTARTIS**

2019 m. vasario d. Nr. \_\_\_\_\_

**Molėtų rajono savivaldybės administracija** (toliau – **Savivaldybė**), juridinio asmens kodas 88712799, kurios registruota buveinė yra Vilniaus g. 44, LT-33140 Molėtai, duomenys apie įstaigą kaupiami ir saugomi Lietuvos Respublikos juridinių asmenų registre, atstovaujama Molėtų rajono savivaldybės administracijos direktoriaus Sauliaus Jauneikos, veikiančio pagal Molėtų rajono savivaldybės tarybos2015 m. gegužės 28 d.sprendimu Nr. B1-129, patvirtintus Molėtų rajono savivaldybės administracijos nuostatus ir

**Lietuvos automobilių kelių direkcija prie Susisiekimo ministerijos** (toliau – **Kelių direkcija**), juridinio asmens kodas 188710638, registruota adresu J. Basanavičiaus g. 36, LT-03109 Vilnius, duomenys apie įstaigą kaupiami ir saugomi Lietuvos Respublikos juridinių asmenų registre, atstovaujama \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, veikiančio pagal Lietuvos automobilių kelių direkcijos prie Susisiekimo ministerijos nuostatus, patvirtintus Lietuvos Respublikos susisiekimo ministro 2006 m. lapkričio 30 d. įsakymu Nr. 3-457 „ Dėl Lietuvos automobilių kelių direkcijos prie Susisiekimo ministerijos nuostatų patvirtinimo“, toliau kartu vadinamos **Šalimis**, o kiekviena atskirai – **Šalimi**, atsižvelgdamos į tai, kad:

*a) Molėtų rajono savivaldybės Giedraičių miestelyje bus įgyvendinamas projektas „Saugaus eismo priemonių diegimas Molėtų rajono Giedraičių miestelyje“ pagal 2014–2020 metų Europos Sąjungos fondų investicijų veiksmų programos 6 prioriteto „Darnaus transporto ir pagrindinių tinklų infrastruktūros plėtra“ 06.2.1-TID-R-511 priemonė „Vietinių kelių vystymas“, kurio metu bus vykdomas „Takų įrengimas valstybinės reikšmės krašto kelio Nr. 172 Raudondvaris–Giedraičiai–Molėtai (Giedraičių miestelyje suteiktas Vilniaus gatvės pavadinimas) ruože nuo 28,668 iki 29,725 km“ (toliau –* ***Projektas****);*

*b) Kelių direkcija valstybinės reikšmės krašto kelią Nr. 172 Raudondvaris–Giedraičiai–Molėtai valdo patikėjimo teise;*

*d) Projektas bus vykdomas Kelių direkcijos patikėjimo teise ir laisvoje valstybinėje žemėje, kurioje nesuformuoti žemės sklypai, bet* *gautas Nacionalinės žemės tarnybos Molėtų skyriaus sutikimas;*

*e) Projektas bus įgyvendinamas pagal Savivaldybės užsakytus ir parengtus Projekto techninius darbo projektus;*

*f) Šalys įsipareigoja užtikrinti Projekto finansavimą ir patvirtina, kad yra finansiškai pajėgios įgyvendinti Projektą,*

*besivadovaudamos teisingumo, protingumo ir sąžiningumo principais, susitarė ir sudarė šią Bendradarbiavimo sutartį (toliau vadinama* ***Sutartimi):***

1. **SUTARTIES DALYKAS**
	1. Sutarties dalykas yra Šalių bendra veikla ir bendri įsipareigojimai bei prisiimtų įsipareigojimų vykdymas tinkamai ir laiku, įgyvendinant Projektą.
2. Ši Sutartis yra sudaroma siekiant nustatyti Projektui įgyvendinti reikalingų Šalių įnašų, teisių, pareigų, atsakomybės ir Projekto rezultatų paskirstymą bei tęstinės veiklos po Projekto užbaigimo vykdymą.
3. Šia Sutartimi Šalys, kooperuodamos savo darbą, žinias ir žmogiškuosius išteklius, įsipareigoja bendrai veikdamos rengtis Projekto įgyvendinimui, įgyvendinti Projektą bei užtikrinti Šalims tenkančios tęstinės veiklos po Projekto užbaigimo vykdymą.
4. Projekto įgyvendinimas, kuris bus vykdomas Kelių direkcijos su tiekėjais ir Savivaldybės su tiekėjais sudarytų sutarčių pagrindu, dalijamas į dvi dalis ir apima:
	1. Pirma dalis – atliekama laisvoje valstybinėje žemėje, kurioje nesuformuoti žemės sklypai, bet gautas Nacionalinės žemės tarnybos Molėtų skyriaus sutikimas:
		1. Tako įrengimas valstybinės reikšmės krašto kelio Nr. 172 Raudondvaris–Giedraičiai–Molėtai (Giedraičių miestelyje suteiktas Vilniaus gatvės pavadinimas) ruože nuo 28,682 iki 29,610 km (ruožas gali būti patikslintas techninio darbo projekto rengimo metu), įskaitant projektavimą, kelių saugumo auditą, ekspertizę, Projekto vykdymo priežiūrą, statybos darbus, Projekto įgyvendinimo statybos darbų techninę priežiūrą ir su ja susijusius laboratorinius tyrimus ir bandymus, geodezinių nuotraukų, sklypų ir statinių kadastrinių matavimų bylų parengimą pagerintam ir (ar) naujai sukurtam turtui, statybos užbaigimo procedūras (toliau – **Projekto I dalis**).
	2. Antra dalis – atliekama Kelių direkcijos patikėjimo teise valdomame žemės sklype ir laisvoje valstybinėje žemėje, kurioje nesuformuoti žemės sklypai, bet gautas Nacionalinės žemės tarnybos Molėtų skyriaus sutikimas:
		1. Tako įrengimas valstybinės reikšmės krašto kelio Nr. 172 Raudondvaris–Giedraičiai–Molėtai (Giedraičių miestelyje suteiktas Vilniaus gatvės pavadinimas) ruožuose nuo 28,668 iki 28,682 km bei nuo 29,610 iki 29,725 km (ruožai gali būti patikslinti techninio darbo projekto rengimo metu), įskaitant projektavimą, kelių saugumo auditą, ekspertizę, Projekto vykdymo priežiūrą, statybos darbus, Projekto įgyvendinimo statybos darbų techninę priežiūrą ir su ja susijusius laboratorinius tyrimus ir bandymus, geodezinių nuotraukų, sklypų ir statinių kadastrinių matavimų bylų parengimą pagerintam ir (ar) naujai sukurtam turtui, statybos užbaigimo procedūras (toliau – **Projekto II dalis**).

**II. ŠALIŲ PAREIŠKIMAI, GARANTIJOS IR ĮSIPAREIGOJIMAI**

1. Kelių direkcija ir Savivaldybė kiekviena atskirai savo vardu pareiškia ir garantuoja, kad:
	1. ji, vadovaudamasi Lietuvos Respublikos ir Europos Sąjungos teisės aktais bei kitais Šalių veiklą reglamentuojančiais dokumentais, turi teisę sudaryti ir vykdyti šią Sutartį pagal joje numatytas sąlygas;
	2. ji atliko visus teisinius veiksmus, kurie turėjo būti atlikti iki šios Sutarties sudarymo, būtinus Sutarties tinkamam sudarymui, galiojimui ir vykdymui;
	3. sudarydama Sutartį ir vykdydama iš jos kylančius įsipareigojimus, ji nepažeis jos saistančių įsipareigojimų, sutarčių, kitų dokumentų ir teisės aktų nuostatų;
	4. ji yra susipažinusi su savo teisėmis ir pareigomis įgyvendinant Projektą ir laikysis visų su Projekto įgyvendinimu susijusių ir šia Sutartimi prisiimtų bei teisės aktuose nustatytų įsipareigojimų;
	5. įgyvendindamos Projektą, įsipareigoja Projekto įgyvendinimui skirti atsakingus darbuotojus, bendradarbiauti, konsultuotis bei teikti viena kitai informaciją apie Projekto įgyvendinimo eigą.
2. Šalys įsipareigoja užtikrinti, kad šiame skyriuje išdėstyti jų pareiškimai, garantijos ir įsipareigojimai išliks teisingi ir galiojantys iki visiško šios Sutarties įvykdymo.
3. Kelių direkcija ir Savivaldybė susitaria, kad už tinkamą Projekto įgyvendinimą prieš trečiuosius asmenis atsižvelgiant į susiklosčiusią situaciją kiekviena Šalis atsako pagal savo prisiimtus įsipareigojimus.
4. **Savivaldybė įsipareigoja:**
	1. organizuoti ir finansuoti Projekto techninių darbo projektų parengimą. Atstovauti Kelių direkcijai rengiant Projekto II dalies techninį darbo projektą;
	2. organizuoti ir finansuoti Projekto techninių darbo projektų kelių saugumo auditą;
	3. pateikti Projekto techninių darbo projektų kelių saugumo audito išvadą Kelių direkcijai įvertinti, prieš teikiant ekspertizės procedūroms atlikti;
	4. pagal nustatytą Kelių direkcijos tvarką, parengtą Projekto II dalies techninį darbo projektą pateikti projekto ekspertizės paslaugoms atlikti;
	5. koreguoti Projekto II dalies techninį darbo projektą, kol bus gauta teigiama ekspertizės išvada;
	6. organizuoti ir finansuoti Projekto I dalies techninio darbo projekto ekspertizę, korekcijas (esant būtinybei);
	7. gavus Kelių direkcijos įgaliojimą, organizuoti Projekto I ir II dalies statybos darbų viešųjų pirkimų konkursą iki sutarties pasirašymo;
	8. tinkamai įforminti viešojo pirkimo rezultatus, parinkti laimėtoją ir su juo pasirašyti Projekto I dalies statybos darbų sutartį bei perduoti Kelių direkcijai pasirašyti Projekto II dalies statybos darbų sutartį;
	9. organizuoti ir finansuoti Projekto I dalies statybos darbus, įskaitant geodezinių nuotraukų, sklypų ir inžinerinių statinių, kuriuose vyko statybos darbai, kadastrinių matavimų bylų parengimą pagerintam ir (ar) naujai sukurtam turtui;
	10. organizuoti ir finansuoti Projekto I dalies vykdymo ir techninę priežiūrą, atlikti su ja susijusius laboratorinius tyrimus ir bandymus;
	11. atlikus Projekto I dalies statybos darbus, organizuoti statybos darbų užbaigimo procedūras teisės aktų nustatyta tvarka;
	12. nedelsiant informuoti Kelių direkciją, jeigu dėl pasikeitusių aplinkybių tampa finansiškai nepajėgi įgyvendinti savo Projekto dalį;
	13. gavusi Kelių direkcijos prašymą, ne vėliau, kaip per 20 kalendorinių dienų pateikti Kelių direkcijai pagrįstų įrodymų, kad yra finansiškai pasirengusi įgyvendinti savo Projekto dalį.
5. **Kelių direkcija** **įsipareigoja:**
	1. parengti Projekto II dalies projektavimo užduotį ir suteikti įgaliojimą Savivaldybei atstovauti Kelių direkcijai, rengiant Projekto II dalies techninį darbo projektą;
	2. įvertinti Savivaldybės pateiktą Projekto techninių darbo projektų kelių saugumo audito išvadą;
	3. organizuoti ir finansuoti Projekto II dalies techninio darbo projekto ekspertizę, korekcijas (esant būtinybei);
	4. patvirtinti Projekto II dalies techninį darbo projektą, gavus teigiamą ekspertizės išvadą;
	5. suteikti įgaliojimą Savivaldybei vykdyti Projekto II dalies statybos darbų viešuosius pirkimus pilna apimtimi iki sutarties sudarymo;
	6. pasirašyti Savivaldybės pateiktą Projekto II dalies statybos darbų sutartį;
	7. organizuoti ir finansuoti Projekto II dalies statybos darbus, įskaitant geodezinių nuotraukų, sklypų ir inžinerinių statinių, kuriuose vyko statybos darbai, kadastrinių matavimų bylų parengimą pagerintam ir (ar) naujai sukurtam turtui;
	8. organizuoti ir finansuoti Projekto II dalies vykdymo ir techninę priežiūrą, atlikti su ja susijusius laboratorinius tyrimus ir bandymus;
	9. atlikus Projekto II dalies statybos darbus, organizuoti statybos darbų užbaigimo procedūras teisės aktų nustatyta tvarka.
6. Sutarties 8.9., 8.10., 9.7. ir 9.8. punktuose numatyti Šalių įsipareigojimai yra esminės Sutarties sąlygos.

**III. ŠALIŲ ATSAKOMYBĖ**

1. Šalys už Sutartyje nustatytų pareigų vykdymą atsako teisės aktų nustatyta tvarka.
2. Šalys įsipareigoja visus Projekto pakeitimus, turinčius įtakos kitos šalies įsipareigojimams ir teisėms, derinti rašytiniu tarpusavio susitarimu.
3. Šalys sutaria vienašališkai nepriimti jokių sprendimų, nutarimų ir pan., kurie nutrauktų, sustabdytų ar pakeistų Sutarties vykdytinus įsipareigojimus, t. y. susitarimai, kurie nutraukia, sustabdo, keičia, papildo Sutarties sąlygas, galios tik tuo atveju, jei bus raštu patvirtinti abiejų Šalių.
4. Jei dėl kažkurios Šalies kaltės tenka apmokėti netinkamomis finansuoti pripažintas išlaidas, tokias išlaidas apmoka dėl minėtų išlaidų atsiradimo kalta Šalis.
5. Šalys susitaria, kad Savivaldybei neįvykdžius įsipareigojimų, numatytų Sutarties 8 ir 16 punktuose, Savivaldybė atlygina Kelių direkcijai visus patirtus nuostolius ir turėtas išlaidas, susijusias su konkretaus įsipareigojimo nevykdymu.

**IV. IŠLAIDŲ APMOKĖJIMAS**

1. Savivaldybė įsipareigoja Projekto I dalį finansuoti Europos Sąjungos ir savivaldybės biudžeto lėšomis;
	1. Savivaldybė taip pat įsipareigoja Projekto II dalies techninį darbo projektą (8.1. punktas) ir kelių saugumo auditą (8.2. punktas) finansuoti savivaldybės biudžeto lėšomis.
2. Partneris įsipareigoja Projekto II dalį finansuoti Kelių priežiūros ir plėtros programos lėšomis, išskyrus techninį darbo projektą (8.1. punktas) ir kelių saugumo auditą (8.2. punktas).
3. Šalys susitaria, kad neatlygins viena kitos turėtų išlaidų, susijusių su Projekto finansavimu, išskyrus atvejį, numatytą Sutarties 15 punkte.

**V. BENDRADARBIAVIMO SUTARTIES PAGRINDU SUKURTAS IR (AR) PAGERINTAS TURTAS**

1. Šalys sutaria, kad Sutarties pagrindu nėra sukuriama bendroji dalinė nuosavybė.
2. Užbaigus Projektą, Kelių direkcija patikėjimo teise valdo valstybinės reikšmės krašto kelią Nr. 172 Raudondvaris–Giedraičiai–Molėtai bei Projekto II dalies pagerintą ir (ar) naujai sukurtą turtą (išskyrus apšvietimo ir lietaus nuotekų sistemas (jeigu sistemos būtų įrengtos));
3. Užbaigus Projektą, Savivaldybė nuosavybės teise valdoProjekto I dalies pagerintą ir (ar) naujai sukurtą turtą, taip pat Projekto II dalies apšvietimo ir lietaus nuotekų sistemas (jeigu sistemos būtų įrengtos).

**VI. TĘSTINĖ VEIKLA PO PROJEKTO UŽBAIGIMO**

1. Užbaigus Projektą, Savivaldybė įsipareigoja 5 (penkerius) metus išlaikyti ir savo lėšomis vykdyti Projekto metu sukurto turto tinkamą priežiūrą ir, praėjus Europos Sąjungos fondų investicijų tęstinumo laikotarpiui – 5 (penkeriems) metams, perduoti Projekto I dalies sukurtą turtą (išskyrus apšvietimo ir lietaus nuotekų sistemas (jeigu sistemos būtų įrengtos)) Kelių direkcijai Lietuvos Respublikos teisės aktų nustatyta tvarka.

**VII. SUTARTIES PAKEITIMAI**

1. Šios Sutarties pakeitimai galimi tik raštu dėl to sutarus abiem Šalims.
2. Sutarties pakeitimas yra įforminamas kaip papildomas susitarimas pakeisti Sutartį ir pasirašomas Šalių įgaliotų atstovų.

**VIII. SUTARTIES GALIOJIMAS IR PABAIGA**

1. Sutartis įsigalioja nuo tos dienos, kai ją pasirašo abi Sutarties Šalys. Sutartis galioja, kol Šalys įgyvendina Projektą ir įvykdo visus kitus Sutartyje nurodytus įsipareigojimus arba iki Sutarties nutraukimo.
2. Sutartis gali būti nutraukta Šalių abipusiu rašytiniu susitarimu.
3. Sutartis gali būti nutraukta vienašališkai, įspėjus prieš 30 (trisdešimt) kalendorinių dienų vienai šaliai padarius esminį Sutarties pažeidimą.
4. Savivaldybei neįvykdžius įsipareigojimų, numatytų Sutarties 8 punkte, Kelių direkcija, įspėjusi prieš 30 (trisdešimt) kalendorinių dienų, turi teisę nutraukti Sutartį ir reikalauti iš Savivaldybės atlyginti patirtus nuostolius ir visas su Projekto įgyvendinimu susijusias Kelių direkcijos turėtas išlaidas.

**IX. BAIGIAMOSIOS NUOSTATOS**

1. Nei viena iš Šalių negali perleisti savo teisių ir pareigų pagal šią Sutartį be išankstinio kitos Šalies sutikimo.
2. Visi Sutartyje numatyti pranešimai laikomi įteiktais, jei jie įteikiami tiesiogiai Šalies įgaliotam atstovui ar išsiunčiami paštu registruotu laišku šioje Sutartyje nurodytais Šalių adresais. Jei Šalis neinformavo kitos Šalies apie savo adreso pasikeitimą, pranešimai, išsiųsti pagal paskutinį žinomą adresą, laikomi įteiktais tinkamai.
3. Visų Projektui įgyvendinti reikalingų dokumentų derinimo, Sutartyje nurodytų sutikimų, pritarimų terminas negali būti ilgesnis kaip 10 darbo dienų nuo šių dokumentų, pranešimų gavimo dienos. Jei per šį terminą, negaunama raštiškų pastabų, laikoma, kad dokumentai suderinti, sutikimai, pritarimai gauti.
4. Šalys susitaria laikyti konfidencialia visą su Sutartimi susijusią informaciją ir neatskleisti jos jokiems tretiesiems asmenims be išankstinio kitos Šalies sutikimo, išskyrus atvejus, kai šios informacijos atskleidimo reikalauja teisės aktai ir tai būtina tinkamam šios Sutarties įgyvendinimui.
5. Jeigu kuri nors Sutarties nuostata yra arba tampa iš dalies arba visai negaliojanti, ji nedaro negaliojančių kitų Sutarties nuostatų. Tokiu atveju negaliojančią nuostatą Šalys susitaria pakeisti teisiškai veiksminga norma, kuri, kiek tai įmanoma, turėtų tą patį teisinį ir ekonominį efektą, kaip ir negaliojanti nuostata. Kartu su šia Sutartimi sudaromi priedai turi tokią pačią teisinę galią kaip ir Sutartis.
6. Bet koks ginčas, nesutarimas ar reikalavimas, kylantis iš Sutarties ar susijęs su ja, jos pažeidimu, nutraukimu ar negaliojimu, Sutarties sąlygų nevykdymu ar netinkamu vykdymu, turi būti sprendžiamas derybomis. Nepavykus susitarti taikiai, ginčas sprendžiamas įstatymų nustatyta tvarka teisme, kurio veiklos teritorijai yra priskirta Kelių direkcijos buveinė.
7. Šalys patvirtina, kad yra susipažinę su savo teisėmis ir pareigomis įgyvendinant Projektą.
8. Šalių atstovai sutinka, kad jų asmens duomenys (vardai, pavardės) būtų viešinami.
9. Sutartis pasirašyta dviem egzemplioriais, po vieną kiekvienai Šaliai. Visi Sutarties egzemplioriai turi vienodą teisinę galią. Visi Sutarties priedai laikomi neatskiriama Sutarties dalimi. Šalys pasirašo kiekviename Sutarties lape.

**X. SUTARTIES ŠALYS**

|  |  |
| --- | --- |
| Molėtų rajono savivaldybės administracijaVilniaus g. 44, LT-33140 Molėtai Įstaigos kodas 188712799Atsiskaitomoji sąskaita:LT704010045500020081Luminor Bank AB bankasTel. 8 383 54 761El. p. savivaldybe@moletai.lt Molėtų rajono savivaldybės administracijos direktorius Saulius Jauneika | Lietuvos automobilių kelių direkcijaprie Susisiekimo ministerijosJ. Basanavičiaus g. 36, LT-03109 VilniusĮstaigos kodas 188710638Atsiskaitomoji sąskaita:LT37 7300 0100 0245 6303AB „Swedbank“Telefonas (8 5) 232 9600El. paštas: lakd@lakd.ltLietuvos automobilių kelių direkcijos prie Susisiekimo ministerijos |